Хьэлэмэту, щIэщыгъуэу
КъБКъУ-м и Педагогикэ колледжым Iэтауэ щагъэлъэпIащ ЕгъэджакIуэм и махуэр. IэщIагъэм епха а махуэшхуэмрэ колледжым и махуэмрэ зэтехуати, педколледжым и егъэджакIуэхэми студентхэми ялъэкI къагъэнакъым ар дэтхэнэми гукъинэ щыхъунымкIэ.
Университетым и пресс-IэнатIэм и лэжьакIуэ Уэлджыр Аринэ хъыбар къызэрыдигъэщIамкIэ, колледжым и актовэ пэш иным щызэхуэсат абы и егъэджакIуэхэри, а IэщIагъэр зэзыгъэгъуэтауэ, мазэ бжыгъэ дэкIмэ, абы ирилэжьэнухэри, IуэхущIапIэм щIэтIысхьагъащIэ ныбжьыщIэхэри. ГуфIэгъуэ зэхуэсыр къызэIуахащ педколледжым и унафэщI Пащты Тимуррэ абы и къуэдзэ Ашэбокъуэ ФатIимэрэ. Ахэр махуэшхуэмкIэ гуапэу ехъуэхъуащ я лэжьэгъухэми студентхэми.
Хьэлэмэту, щIэщыгъуэу екIуэкIащ гуфIэгъуэр. Абы къыхузэрагъэпэща концертым къызэщIиубыдэрт уэрэдхэри, усэхэри, егъэджакIуэ IэщIагъэм епха теплъэгъуэ гъэщIэгъуэнхэри. Ахэр ягъэхьэзыращ Эбзеевэ Агнессэ зи унафэщI студент гупым. Апхуэдэу ныбжьыщIэхэм егъэджакIуэхэр хагъэтащ къэпщытэныгъэ цIыкIухэм. ГушыIэ мардэм иту екIуэкIа а экзаменхэм екIуу пэлъэщащ нэхъыжьхэр, я IэщIагъэм хуэкIуэ щIэныгъэрэ зэфIэкIрэ зэрабгъэдэлъыр къагъэлъагъуэу.
Зэхуэсым и кIэухыу студентхэм къабгъэдэкI фIыщIэ, щытхъу тхылъхэр иратащ фIыуэ ялъагъу, пщIэ зыхуащI я егъэджакIуэхэм. ЕгъэджакIуэм и махуэм и щIыхькIэ къызэрагъэпэща «Студент «Оскар» зыфIаща зэпеуэм и унэтIыныгъэ зэмылIэужьыгъуэхэм пашэ щыхъуащ педколледжым и унафэщI Пащты Тимур, еджапIэм и къудамэм и унафэщI Къарэ Хьэцацэ, егъэджакIуэхэу Эбзеевэ Агнессэ, Джаурджий ФатIимэ, Каграмонян Эммэ, Мэремкъул Риммэ, Пэщол Сакимэ, Абей ФатIимэ, Къулътырбей Иринэ сымэ, нэгъуэщIхэри. Абыхэм Iэгуауэшхуэм щIэту иратащ щIыхь тхылъхэмрэ дамыгъэ лъапIэхэмрэ.
ТАМБИЙ Линэ.
